**ศักยภาพแหล่งท่องเที่ยวมอหินขาว**

 **ตำบลท่าหินโงม อำเภอเมืองชัยภูมิ จังหวัดชัยภูมิ**

**Potential of “ Mor Hin Khao” Tourist Attraction,**

 **Tha Hin Ngoam Sub-District,**

 **Mueang Chaiyaphum District, Chaiyaphum Province**

พันตำรวจเอก บัณฑิต พุทธลา\*

Pol.Col.Banthit Putthala\*

พันตำรวจเอก ดร.การุณย์ บัวเผื่อน\*\*

Pol.Col.Garoon Buapheun, Ph.D.\*\*

**บทคัดย่อ**

 การวิจัยเรื่อง ศักยภาพแหล่งท่องเที่ยวมอหินขาว ตำบลท่าหินโงม อำเภอเมืองชัยภูมิ จังหวัดชัยภูมิ ใช้ระเบียบวิธีวิจัยเชิงคุณภาพ โดยการสัมภาษณ์เชิงลึกจากผู้ให้ข้อมูลที่สำคัญ ผลการวิจัยพบว่า มอหินขาวเป็นหินห้าแท่งสวยตั้งเรียงกันไว้ หากจินตนาการจะเหมือนหินทั้งห้าแท่งลอยอยู่ จะมีจุดเด่นทุกมุมมองจากมุมซ้ายมุมขวาก็มีความงดงาม หินจะมีเกร็ดขาว ๆ เป็นเม็ดเล็ก ๆ ระยิบระยับ เป็นประติมากรรมที่ธรรมชาติสร้างขึ้น มีความเก่าแก่มีร่องรอยของความผุกร่อนที่สวยงดงามมาก มีกลุ่มหินโขลงช้าง กลุ่มหินต้นไทร และผาหัวนาค ให้นักท่องเที่ยวได้เที่ยวชมความงามตามธรรมชาติ มีจุดชมวิวและหน้าผาหลายด้าน อากาศเย็นตลอดวัน ช่วงเช้าจะมีทะเลหมอกสุดลูกตา หมอกหนาทึบเสมือนยืนอยู่บนก้อนเมฆ มอหินขาวมีถนนลาดยางเข้าไปถึง การเดินทางสะดวกสบาย จุดเข้าถึงแหล่งชมกลุ่มหินต่าง ๆ มีถนนลาดยางเข้าถึง มีลานให้จอดรถในจุดชมวิวและแหล่งชมหิน เป็นแหล่งท่องเที่ยวที่เน้นเรื่องธรรมชาติ ไม่มีบ้านพักแต่มีบริการให้เช่าเต็นท์ ต้องกางเต็นท์นอนในบรรยากาศธรรมชาติ อากาศเย็นสบายตลอดทั้งวัน กลางคืนจะหนาวมีเสียงลมพัดมาจากเขาดังตึ้ม ๆ หินโยกใครมีบุญวาสนาก็โยกไหวเรียกว่าหินโยก ช่วงเดือนพฤศจิกายน จะเป็นแหล่งดูดาวตก ท้องฟ้าต่ำมาก กลางคืนดาวจะสวยงาม มีความเงียบสงัด ประกอบกับประติมากรรมของหินที่โดดเด่นเชิงธรรมชาติดั้งเดิม โขดหินล้านปีช่วยเพิ่มความงดงามของมอหินขาว ป่าเบญจพรรณของมอหินขาวมีต้นไม้ร่มรื่น มีผาหำหด ผาพญานาคเป็นจุดชมวิวที่ให้นักท่องเที่ยวได้สร้างจินตนาการในการดูพระอาทิตย์ตกดินที่สวยงามมากที่สุด

**คำสำคัญ** : ศักยภาพ, แหล่งท่องเที่ยวมอหินขาว

\* นักศึกษา หลักสูตร รัฐประศาสนศาสตรมหาบัณฑิต สาขาวิชา การบริหารงานตำรวจและชุมชน

วิทยาลัยปกครองท้องถิ่น มหาวิทยาลัยขอนแก่น

\*\*อาจารย์ที่ปรึกษา

**Abstract**

 The research on the potential of Mor Hin Khao Tourist Attraction, Tha Hin Ngoam Sub-District, Mueang District, Chaiyaphum Province, implements the qualitative research methodology by conducting in-depth interview with key informants. The research’s outcome finds out that Mor Hin Khao is composed of 5 tastefully-lined stone pillars which look as if they are floating. What makes these stone pillars stand out is the beauty that can be perceived from any angle. Furthermore, the stones are naturally blessed with sparkling tiny white flakes and wonderful cracks that could date back to the old days. These stone pillars consist of the Khlong Chang (Elephant Heard) Rock Group, Ton Sai (Banyan Tree) Rock Group, and Naka’s Head Cliff where tourists can witness the beauty of nature. The site also comes with various viewpoints and cliffs. With its all-year cool weather, tourists can enjoy the never-ending sea of fog in the morning which gives them the feeling of standing on the cloud. Moreover, Mor Hin Khao is accessible through paved road, with parking lots available in viewpoint areas and stone pillar sites. To reiterate on the site’s close-to-nature focus, accommodation is not available. Tent service however is there on site to allow tourists to get close to the natural atmosphere. The weather there is also cool throughout the day and can get cooler during nighttime with the sound of the wind coming from the mountain. It is believed that those with great merits can move the stone in Hin Yok (moving stone) Zone. In November, the place is very popular as the stargazing location because the sky seems to get closer to the earth while the stars are more beautiful than ever. The peaceful serenity, along with the outstanding, natural rock sculpture form at Khod Hin Lan Pii (Million-Year Rock) have added up to the beauty to Mor Hin Khao. Moreover, the site features combination of interesting natural landscapes such as mixed forests, Hum Hod Cliff, and Naga Cliff where tourists can catch the most splendid view of sunset.

**Keywords**: potential, Mor Hin Khao Tourist Attraction

\*Master of Public Administration, Management of Police and Community Service,

College of Local Administration, Khon Kaen University

\*\*Advisor

**บทนำ**

 **มอหินขาว** “THE STONEHENGE OF THAILAND” คือแหล่งท่องเที่ยวทางธรรมชาติที่สวยงาม ตั้งอยู่ในเขตอุทยานแห่งชาติภูแลนคา บริเวณหมู่บ้านวังคำแตน หมู่ 9 ตำบลท่าหินโงม อำเภอเมืองชัยภูมิ จังหวัดชัยภูมิ เป็นกลุ่มหินทรายขนาดใหญ่ หลายรูปทรงเด่นตระหง่านตระการตา มีอายุระหว่าง 175 - 197 ล้านปีเกิดจากการสะสมของตะกอนทรายแป้งและดินเหนียวจากทางน้ำ แข็งตัวกลายเป็นหิน เมื่อเกิดการเคลื่อนไหวของเปลือกโลกทำให้มีการคดโค้ง แตกหัก ผุพัง การกัดเซาะทั้งแนวตั้งและแนวนอนก่อให้เกิดลักษณะของเสาหิน และแท่งหินรูปทรงต่าง ๆ อย่างที่เห็นในปัจจุบัน อยู่บนเนินเขาสูง ต่อด้วยพื้นที่ราบกว้างใหญ่ ใกล้กับหน้าผาสูงชัน พื้นที่โดยรอบเป็นป่าเต็งรังป่าโปร่งผลัดใบ บนเทือกเขาภูแลนคาอันกว้างใหญ่ไพศาล เมื่อประชาชนได้พบเห็นและรู้จักมอหินขาวมากขึ้น หน่วยงานราชการของจังหวัดชัยภูมิ ได้ร่วมกันพัฒนาให้เป็นแหล่งท่องเที่ยวอย่างต่อเนื่อง และได้ทำ ถนนลาดยางเข้าไปยังแหล่งท่องเที่ยวมอหินขาวตลอดเส้นทาง สามารถเดินทางเข้าไปถึงได้อย่าง สะดวกด้วยระยะทาง ประมาณ 40 กิโลเมตร จากตัวจังหวัดชัยภูมิ (จาก [http://www.touronthai.com: สืบค้น](http://www.touronthai.com:%20สืบค้น)เมื่อ 25 พฤษภาคม 2558)

มอหินขาวได้ชื่อมาจากชาวบ้านพื้นถิ่นตั้งให้ สืบเนื่องมาจากการสังเกตเห็นเนินเขาในบริเวณที่ตั้งของกลุ่มหินมีสีขาว หินทรายสีขาวที่โผล่พ้นต้นหญ้ายามต้องแสงแดดในเวลากลางวัน ซึ่งในช่วงเวลาหลังฝนตกไม่นานจะมองเห็นเป็นสีขาวเด่นชัดในระยะทางไกลๆ เป็นที่สะดุดตาแก่ผู้พบเห็น โดยแบ่งเป็นกลุ่มของแท่งหิน จำนวน 3 กลุ่ม ที่มีรูปร่างและลักษณะแตกต่างกันไป ดูแปลกตาและสวยงาม ขนาดพื้นที่ของกลุ่มหินจะมีขนาดแตกต่างกันไป แต่ละกลุ่มพบอยู่ในบริเวณพื้นที่รวมประมาณ 200 ไร่ บนเทือกเขาสูง จึงเหมาะที่จะนำมาจัดเป็นแหล่งท่องเที่ยวทางธรรมชาติด้านภูมิลักษณ์และธรณีวิทยา นอกจากนี้บริเวณใกล้เคียงมีสภาพเป็นป่าต้นน้ำลำธารลำปะทาว มีพืชพันธุ์และความหลากหลายทางชีวภาพ รวมทั้งทัศนียภาพและทิวทัศน์ที่สวยงาม (เศกสรรค์ ยงวณิชย์: 2554,208)

กลุ่มหินที่ 1 ประกอบด้วยแท่นหินและเสาหิน 5 ต้น ตั้งเรียงรายอยู่ในแนวตะวันออกเฉียง เหนือและตะวันตกเฉียงใต้ แต่ละต้นอยู่ห่างกันประมาณ 15 เมตร เสาหินเหล่านี้มีความสูงจากผิวดินประมาณ 12 เมตร ในหินกลุ่มนี้ยังพบแท่นหินขนาดใหญ่ที่มีรูปร่างต่างๆ ตามจินตนาการของผู้พบเห็นเช่น เรือ หอเอนเมืองปิซ่า เจดีย์ และกระดองเต่า กระจัดกระจายอยู่ทางด้านทิศตะวันตก เป็นกลุ่มหินที่โดดเด่นที่สุด

กลุ่มหินที่ 2กลุ่มหินมีลักษณะแปลกตา กระจัดกระจายอยู่ทั่วพื้นที่จำนวนมาก

กลุ่มหินที่ 3 หินกลุ่มนี้ส่วนมากเป็นลานหินลาดชันขึ้นไปจนสุดที่หน้าผา และมีกล้วยไม้ป่าเกาะอยู่บนต้นไม้ โขดหินริมทางจำนวนมาก (เศกสรรค์ ยงวณิชย์: 2554,29-30)

จุดชมวิวผาหัวนาค สูงจากระดับน้ำทะเล 905 เมตร เป็นหน้าผาสูง เปิดมุมมอง 180 องศา มีชะง่อนผาให้เข้าไปชมวิวเขียวขจีไกลสุดสายตา เห็นเทือกเขาด้านข้างสลับทับซ้อนสวยงาม และยังเป็นจุดชมพระอาทิตย์ตกดินดวงสีแดงกลมโตได้อย่างชัดเจน สวยติดอันดับต้น ๆ ของประเทศไทย ถ้าไปห้วงเดือน กันยายน – ตุลาคม จะมีดอกไม้บานตามหน้าผาให้ได้เที่ยวชม บริเวณหน้าผาจุดชมวิวเป็นลานหินมีต้นไม้ตามธรรมชาติลักษณะป่าเต็งรัง ป่าโปร่งผลัดใบ มีต้นเงาะป่า ถึงฤดูออกผล จะมีผลสีเขียวให้ได้ชม ให้ร่มเงาเย็นสบาย สลับกับโขดหิน ชวนเดินชมหน้าผาที่มีความยาวหลายร้อยเมตร ซึ่งผาหัวนาคอยู่ห่างจากจุดบริการนักท่องเที่ยว ระยะทาง 2,500 เมตร เส้นทางจากจุดบริการนักท่องเที่ยวไปยังแหล่งหิน กลุ่มหินเจดีย์และหินโขลงช้าง กลุ่มหินต้นไทร และจุดชมวิวผาหัวนาค มีการพัฒนาเป็นทางลาดยางตลอดเส้นทางเสร็จเมื่อ ปี พ.ศ. 2558 น่าท่องเที่ยวขึ้นอีกเยอะเลย ฝ่าย (http://travel.sanook.com, สืบค้นเมื่อ 25 พฤษภาคม 2558)

ธรณีวิทยาของบริเวณมอหินขาวประกอบด้วยหินชั้นหนามีอายุอยู่ในช่วงจูแรสสิคถึง ครีเทเชียส (อายุประมาณ 195-65 ล้านปี) คือหมวดหินภูกระดึงและหมวดหินพระวิหาร โดยหมวดหินภูกระดึง (อายุ 195-175 ล้านปี) เป็นหมวดหินที่ประกอบด้วยหินทรายแป้ง หินทรายสีแดงปนม่วงจนถึงสีเทาอมเขียว หินโคลนและหินกรวดมนเนื้อปูนผสม ลักษณะของสภาพแวดล้อมเกิดการสะสมตะกอน มีสภาพเป็นการสะสมตะกอนในแม่น้ำแบบโค้งตวัด แล้วค่อย ๆ เปลี่ยนเป็นการตกตะกอนบริเวณที่ราบลุ่มสองฝั่งลำน้ำ และบริเวณหนองบึงที่มีสภาพภูมิอากาศเป็นแบบกึ่งแล้ง (กรมทรัพยากรธรณี, 2544)

 มนต์เสน่ห์ของมอหินขาว เมื่อเดินทางไปถึงมอหินขาว หินกลุ่มแรกที่เห็นคือ เสาหิน 5 ต้น เด่นตระหง่านขาวน่าชวนชมสูงจากพื้นดินประมาณ 12 เมตร ความสูงใกล้เคียงกัน ต้นใหญ่สุดมีขนาด 22 คนโอบ ตั้งอยู่เนินราบเอียงอย่างน่าอัศจรรย์ เป็นหินทรายสีขาว หินทรายแป้ง หินโคลน หินทรายสีม่วง เสาหินแต่ละต้น มีเอกลักษณ์ที่สวยงามและมีรูปทรงแตกต่างกันตั้งเรียงกันเป็นกลุ่ม เสมือน ประติมากรรมทางธรรมชาติดึงดูดนักท่องเที่ยวให้ชื่นชมอย่างเพลิดเพลิน เสาหินกลุ่มแรกนี้ถือ เป็นกลุ่มหินที่มีความโดดเด่นทั้งขนาดใหญ่ทั้งรูปทรงที่แปลกตา ต่อมาเสาหินทั้ง 5 ต้น ได้มี การตั้งชื่อเรียกขานเป็นชื่อเฉพาะไว้แต่ละต้นดังนี้ ต้นที่ 1. ชื่อขุนศรีวิชัย ต้นที่ 2. ชื่อหลวงปู่ฤาษี ต้นที่ 3. ชื่อหลวงสมชาย ต้นที่ 4. ชื่อหลวงจันทร์ และต้นที่ 5. ชื่อหมื่นสิงห์ขร เป็นการเพิ่มเสน่ห์น่าสนใจให้อยากศึกษามากยิ่งขึ้น (http://www.thetrippacker.com, สืบค้นเมื่อ 25 พฤษภาคม 2558 )

มอหินขาวได้ชื่อมาจากการสังเกตของชาวบ้าน ที่เห็นเนินเขาในบริเวณนี้มีสีขาว เนื่องมาจากหินทรายสีขาวที่โผล่พ้นต้นหญ้ายามต้องแสงแดดในเวลากลางวัน ยิ่งในช่วงเวลาหลังฝนตกไม่นานจะมองเห็นเป็นสีขาวอย่างชัดเจนจากระยะไกล

การศึกษาวิจัยเรื่องศักยภาพแหล่งท่องเที่ยวมอหินขาว ตำบลท่าหินโงม อำเภอเมืองชัยภูมิ จังหวัดชัยภูมิ โดยมุ่งเน้นการศึกษาในเรื่อง ด้านความน่าดึงดูดใจของสถานที่ ด้านความสะดวกในการเข้าถึง ด้านความประทับใจ และ ด้านการบริการแหล่งท่องเที่ยวมอหินขาว เพื่อนำข้อค้นพบที่ได้จากการศึกษาไปพัฒนาแหล่งท่องเที่ยวมอหินขาวให้เกิดความยั่งยืนอยู่คู่กับจังหวัดชัยภูมิตลอดไป

**วัตถุประสงค์ของการวิจัย**

 1.เพื่อศึกษาถึงศักยภาพศักยภาพแหล่งท่องเที่ยวมอหินขาว ซึ่งเป็นสถานที่ท่องเที่ยวแห่งใหม่ ของจังหวัดชัยภูมิ

 2.เพื่อนำข้อค้นพบจากการศึกษาไปกำหนดเป็นยุทธศาสตร์และโครงการเพื่อพัฒนา

ศักยภาพแหล่งท่องเที่ยวมอหินขาว ตำบลท่าหินโงม อำเภอเมืองชัยภูม จังหวัดชัยภูมิ ให้เกิดความยั่งยืนต่อไป

 **ขอบเขตของการวิจัย**

การศึกษาค้นคว้า วิจัยเรื่อง ศักยภาพศักยภาพแหล่งท่องเที่ยวมอหินขาว ตำบลท่าหินโงมอำเภอเมืองชัยภูมิ จังหวัดชัยภูมิ โดยมุ่งเน้นศึกษาศักยภาพแหล่งท่องเที่ยวมอหินขาว ด้านความน่าดึงดูดใจของสถานที่ ด้านความสะดวกในการเข้าถึง ด้านความประทับใจ และด้านการบริการโดย ผู้วิจัยใช้ระเบียบวิธีวิจัยเชิงคุณภาพ (Qualitative Research) เก็บข้อมูลโดยวิธีการสัมภาษณ์เชิงลึก (In-depth Interview) จากผู้ให้ข้อมูลที่สำคัญ ซึ่งเป็นผู้มีส่วนเกี่ยวข้องโดยตรงกับประเด็นการวิจัยในครั้งนี้ คือ

 1.ขอบเขตด้านพื้นที่ที่ใช้ในการศึกษาวิจัยครั้งนี้ คือ พื้นที่หมู่บ้านวังคำแคน หมู่บ้านวังน้ำเขียว และหมู่บ้านแจ้งเจริญ ตำบลท่าหินโงม อำเภอเมืองชัยภูมิ จังหวัดชัยภูมิ

 2.ขอบเขตด้านประชากร มีการกำหนดกลุ่มผู้ให้ข้อมูลสำคัญแบบเฉพาะเจาะจงซึ่งได้แก่ การท่องเที่ยวและกีฬาจังหวัดชัยภูมิ หัวหน้าเขตอุทยานแห่งชาติภูแลนคา หัวหน้ากลุ่มกฎหมายสำนัก 8 กรมป่าไม้ ปลัดองค์การบริหารส่วนตำบลท่าหินโงม กำนันตำบลท่าหินโงม ผู้ใหญ่บ้าน หมู่ 2 บ้านแจ้งเจริญ ผู้ใหญ่บ้านหมู่ 5 บ้านวังน้ำเขียว ผู้ใหญ่บ้านหมู่ 9 บ้านวังคำแคน ปราชญ์ชาวบ้าน ผู้ประกอบการค้าหมู่บ้านใกล้มอหินขาว และผู้นำชุมชนแหล่งท่องเที่ยวมอหินขาว รวมจำนวน 20 ราย ที่กำหนดเป็นผู้ให้ข้อมูลสำคัญ ในเขตพื้นที่ตำบลท่าหินโงม อำเภอเมืองชัยภูมิ จังหวัดชัยภูมิ

**การทบทวนวรรณกรรม**

 บุญเลิศ จิตตั้งวัฒนา (2548: 60-69) ได้ให้ความหมายของ ศักยภาพของการท่องเที่ยวในการให้บริการด้านการท่องเที่ยวแก่ผู้มาเยี่ยมเยือน คุณลักษณะ หรือคุณสมบัติดังกล่าวมีความแตกต่างกันตามประเภทของแหล่งหรือทรัพยากรการท่องเที่ยวนั้น ๆ ซึ่งควรมีคุณลักษณะหรือคุณสมบัติที่สำคัญ 4 ประการ คือ

1. ความน่าดึงดูดใจของสถานที่ ( Attraction) หมายถึงแหล่งหรือทรัพยากรการท่องเที่ยวสามารถเรียกร้องและกระตุ้นความสนใจของนักท่องเที่ยวได้ หรือมีลักษณะชวนตาชวนใจ มีเสน่ห์เฉพาะตัวทั้งที่เกิดจากมนุษย์สร้างขึ้นและเกิดจากธรรมชาติ

2. ความสะดวกในการเข้าถึง ( Accessibility) หมายถึง แหล่งหรือทรัพยากรการท่องเที่ยวที่จะดึงดูดความสนใจของนักท่องเที่ยวได้มาก หากมีความสะดวกในการเดินทางเข้าถึงและเที่ยวชมนักท่องเที่ยวสามารถเดินทางเข้าถึงแหล่งท่องเที่ยวได้อย่างสะดวกและปลอดภัย ทำให้นักท่องเที่ยวเกิดอรรถรสในการท่องเที่ยวได้มาก

3. ความประทับใจ (Amenity) หมายถึง แหล่งหรือทรัพยากรการท่องเที่ยวก่อให้เกิดความประทับใจ สุขใจ และซาบซึ้งในการเข้าชม

 4. องค์ประกอบของการบริการ (Ancillary Service) สถานที่ท่องเที่ยวควรจัดสรรการบริการด้านต่าง ๆ ให้กับนักท่องเที่ยว หน่วยงาน และภาคธุรกิจที่เกี่ยวข้อง เพื่ออำนวยความสะดวกและดึงดูดใจให้นักท่องเที่ยวเดินทางมาท่องเที่ยวยังสถานที่ท่องเที่ยวเหล่านี้ ซึ่งมีองค์ประกอบ การบริการด้านการตลาด

การประสานความร่วมมือด้านการพัฒนาและการจัดกิจกรรมการท่องเที่ยว

 กล่าวโดยสรุป ศักยภาพแหล่งท่องเที่ยว หมายถึง ขีดความสามารถ ความพร้อมของสถานที่ท่องเที่ยว ในภาพรวมว่ามีอยู่มากน้อยเพียงใด ซึ่งมีคุณสมบัติที่สำคัญ 4 ประการคือ 1.ความดึงดูดใจของสถานที่ 2.ความสะดวกในการเข้าถึง 3.ความประทับใจ 4.องค์ประกอบของการบริการ

**วิธีการศึกษา**

 การวิจัยเรื่องนี้ ใช้ระเบียบวิจัยเชิงคุณภาพ (Qualitative Research)โดยวิธีการสัมภาษณ์แบบเชิงลึก(In-depth Interview) ซึ่งมีขั้นตอนในการดำเนินการวิจัย ดังนี้ 1. การศึกษาค้นคว้าจากเอกสาร (Documentary Study) 2. การศึกษาภาคสนาม (Field Study)

**กลุ่มประชากรกลุ่มตัวอย่าง**

กลุ่มประชากรที่ใช้ในการศึกษาวิจัยในครั้งนี้ คือกลุ่มประชาชนที่มีส่วนเกี่ยวข้องโดยตรงกับแหล่งท่องเที่ยวมอหินขาวประกอบด้วย การท่องเที่ยวและกีฬาจังหวัดชัยภูมิ หัวหน้าเขตอุทยานแห่งชาติภูแลนคา หัวหน้ากลุ่มกฎหมายสำนัก 8 กรมป่าไม้ ปลัดองค์การบริหารส่วนตำบลท่าหินโงม กำนันตำบลท่าหินโงม ผู้ใหญ่บ้าน หมู่ 2 บ้านแจ้งเจริญ ผู้ใหญ่บ้านหมู่ 5 บ้านวังน้ำเขียว ผู้ใหญ่บ้านหมู่ 9 บ้านวังคำแคน ปราชญ์ชาวบ้าน ผู้ประกอบการค้าหมู่บ้านใกล้มอหินขาวและผู้นำชุมชนแหล่งท่องเที่ยวมอหินขาว รวมจำนวน 20 ราย

**เครื่องมือที่ใช้ในการจัดเก็บข้อมูล**

 การวิจัยเชิงคุณภาพ (Qualitative Research) ใช้แบบสัมภาษณ์เชิงลึกเป็นเครื่องมือในการเก็บรวบรวมข้อมูล ดังนี้

 1.การศึกษาทบทวนวรรณกรรมจากแนวคิดทฤษฎีและงานวิจัยที่เกี่ยวข้องต่างๆ มาสร้างแบบสัมภาษณ์เชิงลึกโดยให้ครอบคลุมตามวัตถุประสงค์ที่ต้องการศึกษา

 2.ผู้วิจัยได้นำเครื่องมือ คือ แบบสัมภาษณ์เชิงลึกดังกล่าวไปให้ผู้เชี่ยวชาญตรวจสอบว่าแบบสัมภาษณ์เชิงลึกนั้นถูกต้อง ครบถ้วนตรงประเด็นของการศึกษาครั้งนี้

 3.เมื่อผู้เชี่ยวชาญตรวจสอบความถูกต้องแล้วผู้วิจัยได้นำแบบสัมภาษณ์ไปทดสอบความเข้าใจและเนื้อหาของแบบสัมภาษณ์ก่อนนำไปใช้จริง โดยการทดสอบเครื่องมือในการเก็บรวบรวมข้อมูล

**วิธีการเก็บรวบรวมข้อมูล**

การศึกษาวิจัยครั้งนี้ ผู้ศึกษาเป็นผู้เก็บรวบรวมข้อมูลด้วยตนเองโดยใช้วิธีการสัมภาษณ์แบบเจาะลึก (In-depth Interview) ผู้วิจัยเก็บรวบรวมข้อมูลจากกลุ่มประชากรในตำบลท่าหินโงม อำเภอเมืองชัยภูมิ จังหวัดชัยภูมิ ซึ่งเป็นผู้ให้ข้อมูลที่สำคัญในการวิจัยครั้งนี้ โดยผู้วิจัยให้อิสระกับผู้ตอบคำถามโดยมุ่งเน้นถึงองค์ความรู้ที่เกี่ยวกับศักยภาพแหล่งท่องเที่ยวมอหินขาว ตำบลท่าหินโงม อำเภอเมืองชัยภูมิ จังหวัดชัยภูมิ เพื่อความถูกต้องน่าเชื่อถือของข้อมูล (Reliability) การเก็บรวบรวมในครั้งนี้ได้จดบันทึกพร้อมทั้งขออนุญาตบันทึกเทปเสียงสัมภาษณ์ให้เป็นไปในแนวทางที่จัดเตรียมไว้

**การวิเคราะห์และการนำเสนอข้อมูล**

 เมื่อได้ดำเนินการเก็บรวบรวมข้อมูลที่ได้จากการสัมภาษณ์เชิงลึก และจากแบบสอบถามแล้ว ผู้ศึกษาจะทำการจัดหมวดหมู่ข้อมูล เพื่อการวิเคราะห์และสังเคราะห์โดยวิธีการพรรณนาเพื่อนำข้อมูลที่ได้จากการศึกษามากำหนดยุทธศาสตร์และ โครงการ เพื่อพัฒนาศักยภาพแหล่งท่องเที่ยวมอหินขาว ตำบลท่าหินโงม อำเภอเมืองชัยภูมิ จังหวัดชัยภูมิ ให้เกิดความยั่งยืนต่อไป

**ผลการวิจัย**

 ศักยภาพแหล่งท่องเที่ยวมอหินขาว ผู้วิจัยค้นพบศักยภาพแหล่งท่องเที่ยวมอหินขาว ในด้านต่าง ๆ ตามวัตถุประสงค์ของการวิจัยดังต่อไปนี้

 ด้านความน่าดึงดูดใจ มีดังนี้ หินห้าแท่งสวยคือตั้งเรียงกันไว้ จินตนาการเหมือนหินมันลอยอยู่ มีจุดเด่นทุกมุม มุมซ้ายก็งามมุมขวาก็งาม หินมีเกล็ดขาวเม็ดเล็ก ๆ ระยิบระยับ เป็นประติมากรรมที่ธรรมชาติสร้างขึ้น มีความเก่าแก่มีรอยผุกร่อนที่สวยงาม มีกลุ่มหินโขลงช้าง กลุ่มหินต้นไทร และผาหัวนาคให้เที่ยวชม มีจุดชมวิวหลายจุดเพราะมีหน้าผาหลายด้าน ช่วงเช้าจะมีหมอกสุดลูกหูลูกตา อากาศเย็นกว่าที่อื่น อุณหภูมิห่างกันสามองศา มีดอกไม้หลายชนิด ทางเดินมีน้ำซึมอยู่ใต้ สองข้างทางเป็นเหมือนกำแพงเมืองจีน มอหินขาวอยู่บนภูเขาสูง หมอกหนาทึบ เหมือนกับยืนอยู่ในก้อนเมฆ กลุ่มหินที่โดดเด่นเรียงกันงามปานว่ากำแพงเมืองจีน จุดชมวิวต้นสนเป็นจุดชมวิวธรรมชาติกลุ่มหินล้านปีที่สวยงาม ผาหัวนาค เป็นจุดที่สูงสุดชมพระอาทิตย์ตกดินที่สวยงาม วันสิ้นปีเก่าต้อนรับปีใหม่ ได้สัมผัสอากาศหนาวเย็นทุกปี เป็นแหล่งดูดาวที่เห็นชัด สิบสองเดือนเจ็ดดาวเก้าตะวัน ช่วงเดือนสี่เดือนห้าก็เย็น สงกรานต์อากาศเย็น มีฝนดาวตกมานั่งดูดาวกัน

 ด้านความสะดวกในการเข้าถึง มีดังนี้ เส้นทางเข้าสะดวกสบายมีถนนลาดยางขึ้นไปถึง ระยะทางออกจากตัวจังหวัดถึงที่ท่องเที่ยวไม่ไกล พื้นที่บนมอหินขาว จุดชมกลุ่มหินต่าง ๆ มีถนนลาดยางเข้าถึง ทุกช่วงจุดชมวิวหรือจุดท่องเที่ยว จะมีลานจอดรถรองรับ เค้าดาวน์ปีหนึ่งมีครั้งเดียวช่วงปีใหม่ปกติไม่มีเหตุการณ์อะไร ถนนลาดยางแต่ปากทางยาวตลอดหลังเขา รถยนต์รถมอเตอร์ไซด์ไปได้หมด ไม่มีอาคารบ้านพักแบบถาวร เน้นการมานอนแบบธรรมชาติที่มากางเต็นท์ นอนชมดาว มอหินขาวอยากให้มีเจ้าหน้าที่รับผิดชอบให้มีเวลาเข้าออกเหมือนอุทยานไม่มีไฟฟ้าใช้ไฟตะเกียงแทนเป็นแสงสว่าง ตะเกียงขวดกระทิงแดงเจาะ ใส่ไส้ผ้า ใส่น้ำมันโซล่า ไม่มีการเก็บค่าเข้าชม มีลานกางเต็นท์บริการ ฟรีตลอดงาน ตลอดทั้งปี มอหินขาวอากาศจะหนาวกว่าที่อื่นและมีลมมาตลอด หน้าเทศกาลมีสับปะรด เผือก มัน พืชไร่ตามฤดูกาลวางขายอยู่ริมถนน มีป้ายบอกเส้นทาง ห้องน้ำมีหลายห้องเป็นแถวยาวเรียงกัน การดูแลเรื่องความสะอาด สาธารณูปโภคต่าง ๆ ยังขาดคนดูแลอย่างต่อเนื่อง มีบริการให้เช่าเต็นท์ และมีโซนให้กางเต็นท์ ให้มีเจ้าหน้าที่ดูแลความปลอดภัยเพื่อความมั่นใจของนักท่องเที่ยว

 ด้านความประทับใจ มีดังนี้ สะดวกรถเข้าถึงก็กางเต็นท์ อากาศเย็นกลางคืนหนาว เสียงลมพัดมาจากเขาดังตึ้ม ๆ หินโยกใครมีบุญวาสนาก็โยกไหวเรียกว่าหินโยก ดูกล้วยไม้ป่า มีดอกไม้เฉพาะถิ่นอีก ยามกลางคืนนอนนับดาวเล่น อากาศก็เย็นสบาย กางเต็นท์จะไปตรงผาหัวนาคมีเจ้าหน้าที่ดูแลความปลอดภัย ห้องน้ำสะอาด ช่วงเดือนพฤศจิกาดูดาวตก มอหินขาวกลางคืนดาวสวย ท้องฟ้าต่ำมาก สงัดเงียบดี เหมาะแก่การพักผ่อนตั้งแต่ตรงดาบกายสิทธิ์ เสาหินห้าแท่ง เนินดูดาว ที่กางเต็นท์ด้านหน้า ที่นี้มีหมอกทุกปี ตรงแผ่นดินสุด ทะเลหมอก ซุ้มประตูนครกลางหาว มีก้อนหินจำนวนมากเพิ่มความน่าเที่ยว ประติมากรรมของหินโดดเด่นเชิงธรรมชาติดั้งเดิม นำรถยนต์ส่วนตัวขึ้นไปได้อย่างสะดวก ต้นไม้ร่มรื่น กางเต็นท์ได้นำอาหารไปรับประทานได้ ไปดูหินที่เป็นประตูเมืองนครกลางหาว ไปดูถ้ำพญานาค แล้วก็มาดูเสาหินห้าแท่ง ไปลานกล้วยไม้ โซนหินล้านปี มีผาหำหด ผาพญานาค ที่ดูพระอาทิตย์ตกดิน ดูป่าเบญจพรรณ มีเสรีภาพในการสร้างจินตนาการในการพักผ่อน มีการดูแลความปลอดภัยตั้งแต่ด่านตรวจไปจนถึงจุดชมวิว

 ด้านการบริการ มีดังนี้ ส่วนมากจะกางเต็นท์กัน ข้างบนนี้ยังไม่มีบ้านพัก บ้านรับรอง แต่ก่อนเจ้าหน้าที่กับชุมชนร่วมกันได้ จะมีคนอยู่ศูนย์บริการ จะมีโบชัวร์แจกให้คนมาเที่ยว ทุกคนเป็นเจ้าของเอารถไปจอดกางเต็นท์นอนหลังรถตัวเอง ห้องน้ำในอาคารระบบระบายน้ำไม่ดี มันจะใช้ได้แต่แค่ครึ่งๆ การจัดการขยะพอถึงหน้าท่องเที่ยวก็จะมีเอกชนมารับเอาขยะไปทิ้ง ชาวบ้านไปค้าขายอาหาร น้ำดื่มเป็นประจำ ความสะอาด มีแต่จิตอาสาทั้งนั้นทำฟรี ในอุทยานมีข้อห้าม ห้ามนำสุราขึ้นไปห้ามมีดนตรี มอหินขาวมีไม้เฉพาะถิ่น ดอกไม้เฉพาะถิ่น มีลานหิน มีทรายในพื้นที่น้ำซับ เป็นจุดขาย แม่ค้าเป็นทั้งไกด์ เป็นทั้งแม่ค้าแนะนำดูแลทุกอย่าง จุดบริการนักท่องเที่ยว เจ้าหน้าที่จะมาเฉพาะช่วงเทศกาลเค้าดาวน์ ตรงผาหัวนาคมีคลื่นโทรศัพท์ ติดสัญญาณไว้บริการนักท่องเที่ยว มีการประชาสัมพันธ์ ฤดูไหน มีผลไม้ท้องถิ่นวางขายซื้อได้ที่ใด แม่ค้าทั้งดูแลทั้งแนะนำ จุดที่มีการเก็บเงิน เป็นเจ้าหน้าที่ของอุทยานภูแลนคา ตรงมอหินขาว ไม่มีการเก็บเงินค่าเข้าชม บริเวณกางเต็นท์ ปกติแยกโซนไว้ โซนครอบครัว โซนวัยรุ่น มีกลุ่มจิตอาสาของหมู่บ้าน ตั้งเป็นกลุ่มจิตอาสา บ้านวังคำแคนสร้างรีสอร์ทไม่ได้ เพราะจะถูกดำเนินคดี พวกที่เอาเต็นท์ไปให้เช่าเป็นกลุ่ม มีกลุ่มที่ลงทุน ชาวบ้านมาขายของ เก็บเพียงค่าเก็บขยะ ค่าดูแลห้องน้ำ ของที่ระลึกของป่าเป็นผลไม้ตามฤดูกาลมีพร้อมอยู่แล้ว อบต. เคยส่งเสริมการ อบรมอาชีพ การจัดทำของที่ระลึก

ข้อค้นพบที่ได้จากการวิจัยครั้งนี้ สามารถอธิบายถึงศักยภาพของแหล่งท่องเที่ยวมอหินขาว ตำบลท่าหินโงม อำเภอเมืองชัยภูมิ จังหวัดชัยภูมิ ในด้านความน่าดึงดูดใจ ด้านความสะดวกในการเข้าถึง ด้านความประทับใจ และด้านการบริการ ซึ่งทำให้งานวิจัยครั้งนี้ ทราบถึงศักยภาพที่แท้จริง ของแหล่งท่องเที่ยวมอหินขาว และสามารถนำข้อค้นพบที่ได้จากการศึกษาดังกล่าว ไปกำหนดเป็นยุทธศาสตร์และโครงการเพื่อพัฒนาแหล่งท่องเที่ยวมอหินขาว ตำบลท่าหินโงม อำเภอเมืองชัยภูมิ จังหวัดชัยภูมิ ให้มีคุณภาพชีวิตที่มีความสุขและมีประสิทธิภาพแหล่งท่องเที่ยวมอหินขาว อย่างยั่งยืนต่อไป

**การอภิปรายผลและข้อเสนอแนะเกี่ยวกับศักยภาพแหล่งท่องเที่ยวมอหินาขาว ตำบลท่าหินโงม อำเภอเมืองชัยภูมิ จังหวัดชัยภูมิ**

 จากการวิจัยครั้งนี้ ผู้วิจัยมีวัตถุประสงค์เพื่อศึกษาถึงศักยภาพแหล่งท่องเที่ยวมอหินขาว ตำบลท่าหินโงม อำเภอเมืองชัยภูมิ จังหวัดชัยภูมิ และนำข้อค้นพบที่ได้จากการศึกษาไปกำหนดเป็นยุทธศาสตร์และโครงการ เพื่อพัฒนาศักยภาพแหล่งท่องเที่ยวมอหินขาว ให้เกิดความยั่งยืน ซึ่งจากผลการวิจัยพบว่าศักยภาพแหล่งท่องเที่ยวมอหินขาว มีความพร้อมที่เอื้ออำนวยต่อการพัฒนาให้แหล่งท่องเที่ยวมอหินขาว มีศักยภาพส่งเสริมการท่องเที่ยว รวมจำนวน 4 ยุทธศาสตร์ ดังต่อไปนี้

 **ยุทธศาสตร์ที่ 1** ด้านความน่าดึงดูดใจ ของแหล่งท่องเที่ยวมอหินขาว ตำบลท่าหินโงม อำเภอเมืองชัยภูมิ จังหวัดชัยภูมิ มีโครงการดังต่อไปนี้

 1. โครงการส่งเสริมการท่องเที่ยวชมธรรมชาติกลุ่มหินล้านปีที่สวยงาม ผาหัวนาคจุดที่สูงสุดชมพระอาทิตย์ตกดินที่สวยงาม

 2. โครงการส่งเสริมการท่องเที่ยว สิบสองเดือนเจ็ดดาวเก้าตะวันที่มอหินขาว

**ยุทธศาสตร์ที่ 2** ด้านความสะดวกในการเข้าถึง ของแหล่งท่องเที่ยวมอหินขาวตำบลท่าหินโงม อำเภอเมืองชัยภูมิ จังหวัดชัยภูมิ มีโครงการดังต่อไปนี้

 1.โครงการปรับปรุงเส้นทาง ให้มีความปลอดภัยด้านการจราจร เพื่อเข้าถึงแหล่งท่องเที่ยวมอหินขาว

 2.โครงการจัดอบรมให้มีเจ้าหน้าที่รับผิดชอบดูแลความปลอดภัยเพื่อความมั่นใจของนักท่องเที่ยว

 3. โครงการสร้างจิตสำนึกในการดูแลเรื่องความสะอาดของแหล่งท่องเที่ยวมอหินขาว

 4. โครงการส่งเสริมให้มีป้ายบอกเส้นทางไปยังสถานที่ต่าง ๆ ให้เพียงพอ มีความสวยงามโดดเด่นมองเห็นง่าย

 **ยุทธศาสตร์ที่ 3** ด้านความประทับใจ ของแหล่งท่องเที่ยวมอหินขาว ตำบลท่าหินโงม อำเภอเมืองชัยภูมิ จังหวัดชัยภูมิ มีโครงการดังต่อไปนี้

 1. โครงการนอนนับดาวที่มอหินขาว เพื่อส่งเสริมการท่องเที่ยวอนุรักษ์มอหินขาว

 2. โครงการเดินกินลมชมธรรมชาติชมลานกล้วยไม้ โซนหินล้านปี ผาหำหด ผาพญานาค ดูพระอาทิตย์ตก ป่าเบญจพรรณ ของแหล่งท่องเที่ยวมอหินขาว

 **ยุทธศาสตร์ที่ 4** ด้านการบริการ ของศักยภาพแหล่งท่องเที่ยวมอหินขาว ตำบลท่าหินโงม อำเภอเมืองชัยภูมิ จังหวัดชัยภูมิ มีโครงการดังต่อไปนี้

 1. โครงการปรับปรุง ห้องน้ำให้สะอาดและมีผู้ดูแลประจำ

 2. โครงการจัดตั้งศูนย์บริการนักท่องเที่ยวที่มอหินขาว

 3. โครงการส่งเสริมการท่องเที่ยววิถีเกษตร เพื่อพัฒนาคุณภาพชีวิตของชุมชนมอหินขาว

 **ข้อเสนอแนะ**

1. ควรมีการจัดการขยะอย่างเป็นระบบและให้ความสำคัญกับสิ่งแวดล้อมที่เกิดจากการทำลายของมนุษย์อย่างจริงจัง

2. ควรมีการจัดสร้างห้องน้ำให้เพียงพอกับจำนวนนักท่องเที่ยวและมีผู้ดูแลตลอดเวลา

3.ควรมีการจัดตั้งกลุ่มชุมชนเพื่อการพัฒนาการพัฒนาแหล่งท่องเที่ยวมอหินขาวอย่างยั้งยืน

4. ควรมีการบริการจัดการเรื่องที่พักโดยการจัดระบบการเช่าเต็นท์และการแบ่งโซนการท่องเที่ยวเชิงอนุรักษ์

**เอกสารอ้างอิง**

บุญเลิศ จิตตั้งวัฒนา:(2548) **อุตสาหกรรมการท่องเที่ยว.** กรุงเทพมหานคร : บริษัท เพรส แอนด์

 ดีไซน์ จำกัด

เศกสรรค์ ยงวาณิชย์: (2554) **โครงการส่งเสริมการท่องเที่ยวเชิงนิเวศแบบยั่งยืนมอหินขาว**

 มหาวิทยาลัยขอนแก่น, ศูนย์วิจัยการท่องเที่ยวภูมิภาคลุ่มน้ำโขง

( จาก http://www.touronthai.com สืบค้นเมื่อ 25 พฤษภาคม 2558 : **รีวิวมอหินขาว** จังหวัดชัยภูมิ

 ทัวร์ออนไทยดอทคอม)

## ( จาก http://travel.sanook.com สืบค้นเมื่อ 25 พฤษภาคม 2558 : **เที่ยวมอหินขาว- ทดสอบความ**

##  **เสียวที่ผาหัวนาค** **ชัยภูมิ**)

## (จาก http://www.thetrippacker.com สืบค้นเมื่อ 25 พฤษภาคม 2558: **มหัศจรรย์มอหินขาว อีกหนึ่ง**

##  **สถานที่นอนนับดาวเมืองไทย**)